KOMISIJOS REGLAMENTAS (EB) Nr. 1738/2005
2005 m. spalio 21 d.
iš dalies keičiantis Reglamentą (EB) Nr. 1916/2000 dėl informacijos apie darbo užmokesčio struktūrą apibrėžimo ir jos perdavimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. kovo 9 d. Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos (1), ypač į jo 11 straipsnio ii ir iii įtraukas,
kadangi:
(1)
2000 m. rugsėjo 8 d. Komisijos reglamentas (EB) Nr. 1916/2000 įgyvendinantis Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos, apibrėžiant informaciją apie darbo užmokesčio struktūrą ir reglamentuojant jos perdavimą (2) numato įgyvendinimo priemones, susijusias su teiktinos informacijos apibrėžimu ir suskirstymu, bei tinkamą rezultatų perdavimo techninį formatą, kaip numatyta Reglamento (EB) Nr. 530/1999 11 straipsnyje.
(2)
2002 m. ataskaitinių metų darbo užmokesčio struktūros tyrimas buvo pirmasis tyrimas, vykdytas remiantis Reglamentu (EB) Nr. 1916/2000. Šio tyrimo rezultatai parodė, kad reikia patobulinti Reglamento (EB) Nr. 1916/2000 nuostatas tam, kad jos būtų suderintos su atitinkamomis 1999 m. liepos 27 d. Komisijos reglamento (EB) Nr. 1726/1999 įgyvendinančio Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos, apibrėžiant informaciją apie darbo kaštus ir reglamentuojant jos perdavimą (3), nuostatomis ir labiau susieti įvairių kas antri metai vykdomų tyrimų apie darbo užmokestį ir darbo kaštus duomenis.
(3)
Atitinkamai reikėtų iš dalies pakeisti Reglamentą (EB) Nr. 1916/2000.
(4)
Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1916/2000 priedai yra pakeičiami šio reglamento priedais.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 21 d.